Fl-aħħar sigħat reġgħu ssoktaw l-attakki mill-Partit Nazzjonalista fuq il-Viċi Kap tal-Partit Nazzjonalista, Mario De Marco, li min-naħa tiegħu kien qed iżomm sod dwar dak li qed jgħid li hu d-dritt tiegħu li jagħmel xogħol għall-kumpanija li se tiżviluppa s-sit tal-ITS f'San Ġiljan. Fost dawk li attakkawh reġa' kien hemm Daphne Caruana Galizia u Salvu Mallia. Fl-aħħar jiem Mario De Marco ma deherx komdu ħafna meta mistoqsi dwar kif id-ditta legali tiegħu tat il-pariri b'rabta mal-investiment fuq dan is-sit fl-istess ħin li l-kap tiegħu jikkritikah. F'konferenza tal-aħbarijiet ma kellux għażla oħra għajr li jikkonferma li huwa tassew l-avukat tal-grupp li ntgħażel għal dan l-iżvilupp lussuż u tal-ogħla kwalità f'San Ġiljan. Kien meta l-ġurnalisti preżenti bdew jitkellmu dwar l-ironija li d-ditta tiegħu kienet involuta fit-tfassil tal-kuntratt li De Marco beda jħossu l-iktar skomdu. Hu pprova jitfa' l-piż kollu tal-kuntratt fuq naħa waħda, dik tal-Gvern. Iżda, kulħadd jaf li kuntratt ikun iffirmat bejn tnejn u quddiem dan kollu, De Marco beda jitkellem kemxejn fl-astratt. Mistoqsi jekk Simon Busuttil kienx mgħarraf bl-involviment tad-ditta tiegħu f'dan il-proġett, De Marco qal li x-xogħol professjonali ma jistax jiddiskutih. Imma indika b'mod ċar li x-xogħol legali tiegħu mhux se jfixkilhulu xi ħadd fil-Partit Nazzjonalista. Oħrajn jaħsbuha differenti. Salvu Mallia kien ċar u għajru bla prinċipju anke jekk mhux b'mod dirett. "Jien tlift progamm għax nemmen fil-prinċipji tiegħi u Pia Zammit irriżenjat mill-bord tal-Manoel. Iżda, mid-dehra nies bħalna huma minoranza żgħira ħafna fejn jidħlu l-flus," qal Mallia fuq Facebeook fejn miegħu kompla l-attivist u fan ta' Daphne Caruana Galizia, Antoine Vella. Dan kiteb li llum in-Nazzjonalisti se joħorġu l-flus imma mbagħad deputati u kandidati mhumiex lesti jagħmlu sagrifiċċju u jitilfu biċċa negozju. Caruana Galizia qalet li s-sehem ta' De Marco mhux aċċettabbli. Tenniet li Demarco għandu jitlaq jew jirtira. Għalkemm Caruana Galizia żiedet tgħid li issa anke għal dik l-għażla hija tard wisq.